Popstjernens hus var beleiret av soldater. De forsvant samme dag som Oscar-nominasjonen kom.
LOS ANGELES (Aftenposten): Da dokumentaren om Bobi Wine ble Oscar-nominert, forsvant beleiringen av huset hans: – Ugandiske myndigheter tør ikke drepe ham så lenge verden følger med, sier regissør Moses Bwayo.  – For Bobi Wine er Oscar-nominasjonen forskjellen på liv og død. Ugandiske myndigheter tør ikke drepe ham så lenge verden følger med, sier Moses Bwayo til Aftenposten.  Sammen med makker Christopher Sharp har han regissert «Bobi Wine – The People’s President». Den handler om den ugandiske presidentkandidaten og frihetsforkjemperen Bobi Wine.  Dokumentaren har gått sin seiersgang på vestlige filmfestivaler siden premieren i Venezia i 2022. Nå er den nominert til Oscar, som går av stabelen natt til mandag. Denne nominasjonen har fått uvanlig store konsekvenser. – De forsvant samme dag som nominasjonen ble kjent Bobi Wine var opprinnelig popstjerne. Han begynte å lage protestsanger hvor han uttrykte frustrasjon over undertrykkingen, urettferdigheten og volden han opplevde i sitt eget land.  Yoweri Kaguta Museveni har ledet landet siden 1986, og diktatoren har ingen planer om å gi fra seg makten. Så da Wine tok samfunnsengasjementet sitt ut i gatene, ble han en trussel mot regimet.  I 2021 stilte Wine som presidentkandidat, men tapte. Wine sier han har beviser på omfattende valgfusk. Under hele kampanjen ble musikeren og hans støttespillere trakassert, truet, arrestert, skutt mot, banket opp og kidnappet. Mange er drept i protester. Ifølge Wine ble over 3000 støttespillere arrestert.  Wine selv ble også utsatt for flere drapsforsøk. Han ble arrestert og kom ut av fengsel med store skader. De var det vaktene som påførte ham, sa han.  Samtidig har et kamerateam filmet så mye som mulig. Dokumentaren er nå tilgjengelig på National Geographic. I januar kom Oscar-nominasjonen.  – Da nyheten kom, satt jeg og familien min i husarrest. Boligen min hadde lenge vært beleiret av politi og regjeringssoldater. De forsvant samme dag som nominasjonen ble kjent. Vi er tryggere nå enn før filmen kom ut, sa Wine under en pressekonferanse hvor Aftenposten var til stede.  Et håp er tent  Arbeidet med filmen startet i 2017. Bwayo, som selv er fra Uganda, skjønte tidlig at prosjektet ville bli risikabelt. I løpet av opptaksperioden ble han arrestert flere ganger. Regissøren måtte sitte i lange avhør og tilbrakte tid i fengsel. Ved et tilfelle ble han skutt i ansiktet med en gummikule. Han har fremdeles et arr på høyre kinn. Etter kona hans ble forsøkt kidnappet to ganger, besluttet ekteparet å forlate landet. Nå bor de i Los Angeles og venter på at asylsøknaden deres skal bli behandlet.  – Jeg visste at prosjektet ville få konsekvenser, men selv jeg ble overrasket over omfanget av volden jeg og mine ble utsatt for. Det var åpenbart at de forsøkte å true meg til taushet. For meg hadde det imidlertid motsatt effekt. Trakasseringen beviste bare at det jeg holdt på med, var viktig, sier han.  Dokumentaren har ikke fått offisiell distribusjon i Uganda, men rettighetsinnehaver National Geographic Channel har gjort den tilgjengelig på Youtube i Afrika. Nyheten om at historien om Bobi Wine kan vinne Oscar, er blitt feiret av aktivistens millioner av tilhengere i hjemlandet. – Nominasjonen har gitt folk i Uganda nytt håp. Vissheten om at våre lidelser ikke lenger skjer i det skjulte, betyr enormt mye. Folkebevegelsen bak Wine som kjemper for demokrati, føler også at det nytter. Og det gjelder ikke bare i Uganda. Filmen inspirerer folk over hele verden, sier Bwayo.  Korrupsjon og drap  Uganda er en av verdens fattigste nasjoner. Tilgang på helsetjenester og høyere utdanning er nærmest ikke-eksisterende for brorparten av befolkningen. Ifølge tall fra Verdensbanken lever rundt en tredjedel av innbyggerne på mindre enn 1,77 dollar om dagen. Landet er også gjennomkorrupt. Bwayo er glad for at dokumentaren hans bidrar til å kaste lys over situasjonen i Uganda. Han forteller at folk ofte kommer bort til ham etter visning, tydelig opprørt, men fulle av engasjement.  – De spør om hvordan de kan hjelpe til, og rådet mitt er alltid det samme: Spre ordet og legg press på dine lokale politikere. Sørg for at bistanden som Vesten sender til Uganda kommer med betingelser. USA donerer over en milliard dollar i året til ugandiske myndigheter, og bidrar til opprettholdelsen av Musevenis styre. Vårt håp er at Amerika vil begynne å stille krav om respekt for demokrati og menneskerettigheter i bytte mot bistandspengene, sier han. På spørsmål om han frykter for sikkerheten til Bobi Wine etter alt Oscar-oppstyret har lagt seg, rister han på hodet.  – Myndighetene er langt mer opptatt av å vinne PR-krigen og redde regimets image nå.
Dokumentaren "Bobi Wine – The People’s President" er Oscar-nominert. Den handler om den ugandiske presidentkandidaten Bobi Wine. Wine, en tidligere popstjerne, er i opposisjon mot landets diktator. Da han stilte som presidentkandidat, ble all uroen rundt ham dokumentert av et kamerateam.  Regissør Moses Bwayo mener Oscar-nominasjonen har beskyttet Wine. Han håper filmen vil hjelpe til med å endre Uganda.